पाएं अपने शहर की ताज़ा ख़बरें और फ्री ई-पेपरडाउनलोड करें
शहर में मंगलवार को आखिरकार पुलिस का सब्र टूट गया। सोमवार को पुलिस ने घरों से बेवजह बाहर निकलने वालों को अंतिम बार समझाया था, इसके बाद मंगलवार से उन पर कड़ी कार्रवाई शुरू कर दी। पुलिस ने दिन भर में 35 लोगों को बिना वजह घर से बाहर घूमते हुए पकड़ा और उन्हें टीमरवा स्थित संस्थागत क्वारेंटाइन सेंटर में भेज दिया। प्रतापगढ़ वृत्त क्षेत्र में 5 क्वॉरेंटाइन सेंटर में कुल 74 लोगों को भेजा गया।
मंगलवार को दिन भर पुलिस सक्रिय नजर आई। शहर के मुख्य चौराहों के साथ ही गली मोहल्लों में भी पुलिसकर्मी लगे हुए थे। इस दौरान लोगों को आने और जाने के कारण पूछे गए। संतुष्टि पूर्वक जवाब नहीं देने पर चालान बनाने, गाड़ियां जब्त करने, क्वॉरेंटाइन सेंटर भेजने जैसे कड़े कदम उठाए गए। प्रतापगढ़ वृताधिकारी ऋषिकेश मीणा ने बताया कि पूरे क्षेत्र में महामारी रेड अलर्ट जन अनुशासन पखवाड़े के तहत दिन भर में 21 चालान काटे गए।
बिना मास्क घूमने वाले 27 लोगों के चालान बनाए गए, सोशल डिस्टेंसिंग नहीं रखने पर 693 चालान, सार्वजनिक स्थानों पर थूकने को लेकर 40 चालान, बिना वजह घूमने पर शहर में 35 सहित पूरे क्षेत्र में 74 व्यक्तियों को संस्थागत क्वॉरेंटाइन किया गया। इस दौरान लोगों से 99000 रुपए का जुर्माना भी वसूला गया।
अभी तो शुरुआत है नहीं सुधरे तो सख्ती बढ़ेगी
राज्य सरकार की ओर से 3 मई से जारी रेड अलर्ट जन अनुशासन पखवाड़े के तहत कलेक्टर अनुपमा जोरवाल के निर्देश पर लॉक डाउन की सख्ती से पालना करवाई जा रही है। एसपी चूनाराम जाट के निर्देशन में जिले भर में पुलिस टीमें लगातार कार्रवाई कर रही है। डिप्टी ऋषिकेश मीणा ने बताया कि समझाने का दौर अब खत्म हो चुका है। अगर लोगों को अब भी महामारी की गंभीरता की समझ नहीं आई है और वह नहीं सुधरे तो सख्ती बढ़ाई जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn